23.3.2023
SL
Uradni list Evropske unije
C 107/75
— logotip ZGO „Carota Novella di Ispica“, ki mu sledi besedilo „namenjeno kategoriji IV“, — ime, firma in naslov proizvajalca in podjetja za pakiranje, — tržna kategorija, v katero spada.
Na etiketi proizvoda „Carota Novella di Ispica PGI“, ki se daje na trg pripravljen za uživanje (kategorija IV), morata biti poleg informacij, ki ustrezajo zakonskim zahtevam, evropski simbol ZGO in logotip proizvoda z ZGO „Carota Novella di Ispica“, katerega velikost ne sme biti manjša od drugih informacij na embalaži.
Prepovedano je dodajanje kakršnih koli opisov, ki niso izrecno določeni.
Dovoljeno pa je uporabljati navedbe, ki se nanašajo na zasebne blagovne znamke, če ne hvalijo proizvoda in ne zavajajo potrošnikov.
Logotip proizvoda „Carota Novella di Ispica“ sestavlja grafični simbol, ki ponazarja korenček, nad katerim je nepravilni trikotnik z navzdol obrnjenim vrhom.
Grafični simbol je levo od napisa „Carota Novella di Ispica“.
Velika tiskana črka „N“ v besedi „Novella“ seka obris korenčka približno na polovici, navedba „di Ispica“ pa je pod besedo „Novella“; celoten napis je zelene barve.
Črke imajo zaobljene konice.
4.
Jedrnata opredelitev geografskega območja Območje pridelave korenja „Carota Novella di Ispica“ vključuje občine v naslednjih pokrajinah do nadmorske višine 550 m: pokrajina Ragusa: občine Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli in Vittoria; pokrajina Siracusa: občine Noto, Pachino, Portopalo di Capo Passero in Rosolini; pokrajina Catania: občina Caltagirone; pokrajina Caltanissetta: občina Niscemi.
5.
Povezava z geografskim območjem Priznanje zaščitene geografske označbe „Carota Novella di Ispica“ je utemeljeno zaradi zgodnje pridelave.
Ugodne talne in podnebne razmere namreč določajo čas pridelave proizvoda „Carota Novella di Ispica“.
Gre za zgodnjo sorto, saj pridelek doseže primerno zrelost za prodajo že na začetku februarja (1. februar) in vse do začetka junija (15. junij).
To so lastnosti značilno sicilijanskega zgodnjega pridelka, ki je v celoti vezan na območje pridelave.
Temu se pridružuje še dejstvo, da je proizvod „Carota Novella di Ispica“ na trgu v zimsko-pomladnem času in se ponaša z značilnimi organoleptičnimi lastnostmi svežega pridelka, kot so hrustljavost, močan vonj in okus po zeliščih.
Za območje pridelave proizvoda „Carota Novella di Ispica“ so značilne visoke povprečne temperature pozimi, veliko število ur osončenosti in zelo rodovitna zemljišča.
Merila kakovosti ter zlasti proizvodni cikel so tesno povezani s fizičnimi in biokemičnimi lastnostmi, ki območje Iblea (jugovzhodna Sicilija) oblikujejo v pomemben harmonični sistem, ki te lastnosti še poudarja in opredeljuje.